b'\n_START_ARTICLE_\nViktor Georgijevi\xc4\x8d Veselago\n_START_SECTION_\n\xc5\xbdivljenje in delo\n_START_PARAGRAPH_\nVeselago je leta 1967 teoreti\xc4\x8dno predvidel snovi z negativno dielektri\xc4\x8dnostjo in negativno magnetno permeabilnostjo. Veliko kasneje je res uspelo izdelati tak\xc5\xa1no snov na podlagi dela Johna Pendryja z Imperialnega kolid\xc5\xbea v Londonu in Davida R. Smitha z Univerze Kalifornije v San Diegu, kar je odprlo novo podro\xc4\x8dje raziskovanja, raziskovanje metamaterialov. Tak\xc5\xa1nih materialov v naravi ni, ampak so umetno izdelane nanostrukture, ki pri dani frekvenci ka\xc5\xbeejo negativno dielektri\xc4\x8dnost in magnetno permeabilnost. Lomni koli\xc4\x8dnik tak\xc5\xa1ne snovi je lahko negativen. Zaradi tega lahko le\xc4\x8de iz tak\xc5\xa1ne snovi v gori\xc5\xa1\xc4\x8du zberejo bli\xc5\xbenjo svetlobo in predstavljajo popolne \xc2\xbbsuperle\xc4\x8de\xc2\xab. S pomo\xc4\x8djo tak\xc5\xa1nih superle\xc4\x8d iz metamaterialov \xc5\xbeelijo izbolj\xc5\xa1ati fotolitografijo._NEWLINE_Veselago se je v zgodnji mladosti navdu\xc5\xa1il nad radijsko tehniko. \xc5\xa0tudiral je na Fizikalno-tehni\xc5\xa1ki fakulteti (FTF) Dr\xc5\xbeavne univerze v Moskvi. Leta 1951 so FTF zaprli, Veselago pa se je zna\xc5\xa1el na Moskovskem fizikalno-tehni\xc5\xa1kem in\xc5\xa1titutu (MFTI). Diplomiral je pri Prohorovu na Fizikalnem in\xc5\xa1titutu Lebedjeva Ruske akademije znanosti, kjer se je kasneje tudi zaposlil._NEWLINE_Veselago je bil profesor na Moskovskem fizikalno-tehni\xc5\xa1kem in\xc5\xa1titutu.'